Armstrong-etterforsker kritiserer mulig Kjærgaard-straff
Han risikerer eksklusjon fra all idrett i ti år etter at han har innrømmet dopingbruk i perioden 1998 til 2002. Dopingsaken mot nordmannen er foreldet, og Antidoping Norge holder derfor fingrene av fatet. Sykkelforbundet ønsker derimot å bruke andre paragrafer for å få Kjærgaard straffet. De har anmeldt den tidligere landslagssjefen til domsutvalget i Norges idrettsforbund, med ønske om en straff på ti år for å ha skadet sykkelsportens anseelse. Det får Travis Tygart til å reagere med oppgitthet i møte med VG. - Det er svært uheldig. Utøverne som Steffen sto frem og gjorde det rette. Det unnskylder ikke hva de gjorde da de jukset. Men å overreagere mot utøvere som snur fra å være uærlige til ærlige? Om det er tilfelle er det en tragedie, sier amerikaneren.USADA var til stede med én representant på et av møtene da Kjærgaard åpnet seg for Antidoping Norge i vinter. De har også tilgang på andre avhør nordmannen har gjennomført. Det har ikke Norges Cykleforbund. - Ryttere som Steffen, Hincapie og Vaughters var ikke de eneste som dopet seg i sykkelsporten på den tiden. Det var mange andre også. Det er helt feil å statuere et eksempel overfor en rytter som har vist mot til å stå frem og takle dette. Det er virkelig frustrerende, og det vil sende en iskald beskjed ut til andre, advarer Tygart. Domsutvalget i Norges idrettsforbund har antydet en avgjørelse på hva slags straff Kjærgaard eventuelt får en gang før sommeren. Skurrer hos sykkelpresidenten VG konfronterte sykkelpresident Harald Tiedemann Hansen med utspillet til Tygart. Han uttrykker skepsis til om Tygart kjenner alle fakta i saken. - Hadde Steffen først kommet til oss og fortalt alt, så hadde det vært greit. Men det var ikke tilfelle. Å nekte for noe i så mange år, før man blir tvunget opp i et hjørne og deretter innrømmer noe. Da skurrer det hos meg, sier Tiedemann Hansen. - Føler du at Kjærgaard har fortalt alt han vet? - Jeg kan vel si det sånn som at vi er usikre på om alt har kommet frem. - Tygart har tilgang på samtalene Kjærgaard har hatt med Antidoping Norge. Det har ikke du. Bør han ikke da ha et bedre utgangspunkt enn deg for å kjenne innholdet? - Det kan godt hende at han har. Ut fra grunnlaget vi har, så føler vi ikke at alt har blitt sagt. Men etter at vi først sa dét, har det vært flere samtaler med Antidoping Norge. Så det kan hende at hele bildet har kommet frem. - Det å ville gi Kjærgaard ti års utestengelse, hva slags signal sender det til andre som har noe på samvittigheten? - Vi (og USADA, red. anm.) har kanskje et ulikt utgangspunkt. Men vi har tidligere sagt klart i fra om at de som har hatt befatning med doping ikke er ønsket i idretten. De har svertet idretten, og da mener vi det er best om de ikke har en fremtid hos oss. Det er mulig USADA har en annen oppfatning, fordi de vil at nye ryttere skal stå frem. Kan vitne i USA Travis Tygart har vært i Oslo i forbindelse med tiårsjubileet til Antidoping Norge. VG har møtt mannen som har blitt kåret til en av verdens 100 mest innflytelsesrike mennesker i 2013 ved to anledninger de siste par dagene. Tygart føler Kjærgaard har vært samarbeidsvillig i avhørene i vinter. Han mener 41-åringen fra Vestfold fortalte den hele og fulle sannheten. - Hvordan er du så sikker på at han ikke holder igjen informasjon, som enkelte antyder? - Basert på informasjonen vi har, så føler vi at han var samarbeidsvillig. Det fantes ingen grunn til å minimere enkelte temaer. Han kan ende opp med å bli et vitne i en føderal sak i USA, der han kan ende i fengsel dersom han skulle finne på å lyve. Saken mot Lance Armstrong er avsluttet. Amerikaneren er utestengt fra all idrett på livstid og strippet for syv Tour-titler. Saken mot flere av personene i støtteapparatet i US Postal pågår imidlertid fortsatt. - Kjærgaard kan altså bli et vitne i en føderal sak i USA? - Det kan skje. Han var på US Postal-laget i den aktuelle perioden. Det er hva vi er interessert i. Og vi advarte vitnene våre i avhørene, at selv om ikke FBI var til stede, så ville en løgn være et nytt brudd på dopingreglementet, sier Tygart. PS! Steffen Kjærgaard ønsker ikke å kommentere saken overfor VG, utover at han kommer til å ta domsutvalgets endelige beslutning til etterretning.
Dopingjeger Travis Tygart (42) reagerer på den knallharde straffen Norges Cykleforbund ønsker å ilegge Steffen Kjærgaard (40).